Тэатр выводзіць гледачоў у зале на размову аб каштоўнасці чалавечага жыцця. У той або іншай форме персанажы спектакля выказваюцца, сцвярджаючы гэты пастулат. Вось толькі для кожнага з іх каштоўнасць жыцця вымяраецца ў розных адзінках. У гэтым сэнсе двума палярнымі персанажамі выступаюць Яніна Піліпаўна (Алена Чыжык) і паліцай Віталь (Юрый Шмак). Адзін з іх чапляецца за жыццё любой цаной, заяўляючы, што галоўнае - клапаціцца пра ўласную скуру і дабрабыт, другая, настаўніца, лічыць, што нельга жыць на свеце без пачуцця маральнасці і справядлівасці. А паміж гэтымі палюсамі- простая жанчына, якая бачыць толькі адно: падобных да сябе жанчын, якія просяць аб самым дарагім: уратаванні іхніх дзяцей. І яна з дрыготкай у каленях і страхам у душы змагаецца з вайной сваім спосабам: ратуючы маленькае і пакуль што зусім безабароннае будучае чалавецтва, наш сённяшні дзень.